Kyyria

**Kyyria** oli helsinkiläinen metallimusiikkiyhtye, joka uransa aikana julkaisi kolme albumia, yhden kokoelman, neljä singleä ja yhden EP:n. 

## Historia

### Alku, EP ja esikoisalbumi ''Blessed Ravings'' (1990–1994)
Mikael Tanner (oik. Vehkaoja) ja Juha Leino perustivat Kyyrian Vaasassa 80-luvun lopulla. Muotonsa varsinaisena yhtyeenä se sai vasta Göteborgissa vuonna 1990. Tässä kokoonpanossa olivat Tannerin lisäksi Peder Jansson toisessa kitarassa, laulajana Hans Berggren sekä basistina Biscaya- ja Zero Illusions -yhtyeissä soittanut Hans Johansson. Tällä kokoonpanolla äänitettiin neljän kappaleen *Essence of Dust* -demo vuonna 1991.

Yhtyeen kotikaupungiksi muodostui kuitenkin syksyllä 1991 Helsinki Tannerin muuton yhteydessä, minkä myötä kokoonpano hajosi. Helsingissä Tanner kuuli Mika Karppisen soittoa Dementia-yhtyeessä, ja soitti hänelle Kyyrian demokappaleita. Vaikka Karppinen soitti seitsemässä eri yhtyeessä, hän piti yhdestä demolla olleesta kappaleesta ja liittyi rumpaliksi. Karppisen kaveri Tero Lampikari liittyi yhtyeen toiseksi kitaristiksi ja Kimmo Aroluoma basistiksi syksyllä 1991. Ville Tuomi liittyi yhtyeen laulajaksi loppuvuodesta 1991. 

Tällä kokoonpanolla Kyyria teki helmikuussa 1992 neljän kappaleen demonauhan, jonka äänittäjänä ja miksaajana toimi Timo Tolkki. Tero Lampikari jätti yhtyeen tämän jälkeen, minkä takia yhtyeen seuraava Harjun nuorisotalolla kesäkuussa 1992 äänittämä demo tehtiin nelihenkisellä kokoonpanolla.

Kun Lampikari jätti yhtyeen, hänen tilalleen haettiinkin kosketinsoittajaa. Tanner oli vakuuttunut Faith No More -yhtyeen tavasta hyödyntää rohkeasti moderneja syntetisaattoreita, minkä takia hän oli kiinnostuneempi kosketinsoittajan hakemisesta toisen kitaristin sijaan. Myöhemmin 1992 Santeri Kallio liittyi kosketinsoittajaksi, vaikka hänelle samoihin aikoihin tarjottiin paikkaa Amorphis-yhtyeestä Kasper Mårtensonin tilalle.

Joulukuussa 1992 Kyyria äänitti omaa nimeään kantavan kolmen kappaleen EP:n vanhassa puutalossa Klaukkalassa Timo Tolkin avustuksella. Kimmo Aroluoma lähti yhtyeestä EP:n äänittämisen jälkeen, ja tammikuussa 1993 hänen tilalleen tuli Niclas Etelävuori. EP julkaistiin huhtikuussa 1993.

Kyyria kiersi ahkerasti rockklubeja, Helsingin seudun nuorisotaloja ja treenasi viisi kertaa viikossa. Vuoden 1993 lopulla yhtye sovitti vanhoja kappaleitaan uusiksi, jotta niissä olisi enemmän mukana groovea ja eri jäsenten musiikillisten mieltymysten mukanaan tuomia crossover-vaikutteita. Tammikuussa 1994 yhtye aloitti debyyttialbuminsa *Blessed Ravingsin* äänitykset Hästholmenin leirikeskuksessa Helsingissä. Kun neljä kappaletta albumilta miksattiin valmiiksi, sai yhtye levytyssopimuksen Kari Hynnisen vastaperustetulta Zen Gardenilta. *Blessed Ravings* julkaistiin lopulta joulukuussa 1994.

Koska Ville Tuomi oli vieraillut laulajana Amorphiksen *[[Tales from the Thousand Lakes]]* -albumin äänityksissä Tukholmassa, sai Kyyria lisää kaipaamaansa huomiota. Tuomi oli myös mukana yhtyeen Euroopan-kiertueella syksyllä 1994. Tämän myötä Kyyria pääsi esiintymään kahdelle keikalle Amorphiksen lämmittelijänä Portugalissa helmikuussa 1995.

### Kansainvälisen menestyksen tavoittelua ja ''Alien'' (1995–1997)
Waltari-yhtyeen menestyksen innoittamana Kyyria pyrki tavoittelemaan laajempaa suosiota Saksassa ja saamaan kansainvälisen levytyssopimuksen. Tough Enough Promotionin perustaneesta Silke Yli-Sirniöstä tuli Kyyrian manageri keväällä 1995. Yli-Sirniö oli auttanut Waltaria vaihtamaan levy-yhtiötä Roadrunnerilta Saksan EMI:lle, ja hänen tehtäväkseen tuli niin ikään saada Kyyrialle kansainvälinen levytyssopimus. Kyyria äänitti Mikko Karmilan kanssa demon levy-yhtiöiden houkuttelua varten Finnvox-studiolla.

Talvella 1996 BMG:hen kuulueen GUN Recordsin A&R-edustajat tulivat Kyyrian showcase-keikalle Lepakkoon, jota luonnehdittiin "primitiivisesti vedetyksi punk-keikaksi". Keikka vakuutti GUN Recordsin, minkä seurauksena Kyyria sai haluamansa kansainvälisen levytyssopimuksen. Tämän jälkeen yhtye rupesi työstämään ja sovittamaan alustavasti kappaleitaan tulevaa albumiaan varten tuottaja Siegfried "Siggi" Bemmin kanssa. Syksyllä 1996 yhtye lähti Saksaan Woodhouse-studioon työstämään seuraavaa albumiaan.

Kyyrian toinen studioalbumi *Alien* julkaistiin helmikuussa 1997. Albumi sai hyviä arvosteluja sekä Suomessa että ulkomailla, ja Suomen virallisella albumilistalla se oli korkeimmillaan 26. sijalla. Kappale "Mind the Light" julkaistiin singlenä ja siitä tehtiin musiikkivideo, jota näytettiin usein saksalaisella Viva-kanavalla. Kyyria sai laajempaa mediahuomiota suomalaisessa mediassaa kuten Rumba- ja Soundi-musiikkilehdissä, minkä lisäksi yhtye vieraili MTV3:n Jyrki-musiikkiohjelmassa saman vuoden maaliskuussa.

Vaikka Suomessa Kyyrian suosio kasvoi ja yhtye pääsi esiintymään monille festivaaleille, Saksassa se pääsi tekemään lähinnä yksittäisiä klubikeikkoja ja laajemmat kiertueet peruuntuivat. Kun GUN Records onnistui saamaan Kyyrian Saksan-kiertueelle yhdysvaltalaisen Biohazardin kanssa, peruuntui kiertue viime hetkellä Biohazardin viisumiongelmien takia. Kiertueiden peruuntuminen ja keikkojen puute johtivat GUN Recordsin näkökulmasta *Alienin* odotettua huonompaan kaupalliseen menestykseen, eikä se maksanut takaisin albumiin käytettyä 100 000 Saksan markan (n. 50 000 €) budjettia.

Kyyrian jäsenet olivat todella pettyneitä näihin takaiskuihin ja kun he eivät päässeet promotoimaan *Alienia* muualla Euroopassa. Jäsenten välinen eripura kasvoi eikä keikkailun koettu olevan yhtä tyydyttävää kuin ennen. Koska GUN Recordsin näkökulmasta keikkailu ei enää edistäisi albumin myyntiä eikä rahaa enää ollut markkinointiin ja kiertueeseen, ehdotettiin Kyyrialle seuraavan albumin työstämistä. Sisuuntuneina yhtyeen jäsenet päättivät säveltää uusia kappaleita ja äänittää niistä demon.

### ''Inner Wellness'' ja hajoaminen (1997–1998)
Kyyrian seuraavan albumin tuottajaksi saatiin Yhdysvalloissa asuva Bernd Burgdorf, joka oli aiemmin työskennellyt mm. Green Dayn ja Jello Biafran kanssa. Kyyria matkusti marraskuussa 1997 San Fransiscoon työstämään albumia Hyde Street -ja Alpha & Omega -studioissa. Koska levy-yhtiö oli antanut vain sopimusennakon mukaisen 25 000 Saksan markan budjetin eikä siihen kuulunut majoitusta, joutuivat yhtyeen jäsenet majoittumaan vuoroin halvoissa hostelleissa, asuntoloissa ja kaveriensa luona. Olosuhteet ja taloudelliset ongelmat johtivat yhtyeen jäsenten väliseen riitelyyn. Myöhemmin levy-yhtiön johtaja Wolfgang Funkin vieraillessa San Fransiscossa yhtyeen luona he saivat rahaa äänitysten jatkamiseen, minkä lisäksi rahaa saatiin myös Suomesta ESEKilta ja LUSESilta.

Albumin tultua valmiiksi Kyyria esiintyi Jyrki-ohjelmassa keväällä 1998, kiersi kesällä Suomen festivaaleja ja lähti elokuusta syyskuuhun kestävälle kiertueelle. Kappaleista "Gift" ja "Jesus Döner" kuvattiin musiikkivideot. *Inner Wellness* julkaistiin lopulta Suomessa BMG:n kautta elokuussa 1998.

Yhtyeen jäsenten suureksi järkytykseksi GUN Records kertoi irtisanovansa Kyyrian levytyssopimuksen ennen kuin *Inner Wellness* julkaistaisiin Saksassa lokakuussa 1998. Yhtyeelle ei tulisi kiertuetta ja albumi julkaistaisiin katalogijulkaisuna ilman mitään promootiota. Mikael Tannerin mielestä yhteistyön loppuminen johtui siitä, että GUN Records oli julkaissut HIMin debyyttialbumin Saksassa saman vuoden elokuussa, ja yhtyeessä nähtiin Kyyriaan verrattuna paljon enemmän potentiaalia. Levy-yhtiö päätti tämän takia keskittää resurssinsa HIMiin ja siksi lopettaa yhteistyön Kyyrian lisäksi myös kymmenen muun yhtyeen kanssa.

Kyyrian jäsenet olivat todella järkyttyneitä levy-yhtiön päätöksestä, ja kaiken viimeisen kuuden vuoden aikana tehdyn työn nähtiin valuneen hukkaan. Yhtye lähti viimeiselle kuusi viikkoa kestäneelle kiertueelleen Rock Hardin sponsoroimana Saksaan tammikuussa 1999, ja lopetti sen jälkeen toimintansa. Zen Garden julkaisi Kyyrian debyyttialbumin uudelleenmasteroituna versiona *Blessed Ravings + Ex*, joka sisälsi myös melkein kaikki yhtyeen siihen mennessä vain singleillä julkaistut kappaleet.

Kyyrian jäsenet erkanivat nopeasti muihin yhtyeisiin. Santeri Kallio liittyi Amorphikseen, jonka kanssa hän oli aiemmin äänittänyt *Tuonela*-albumin. Niclas Etelävuori myös liittyi Amorphikseen vuonna 2000. Mika Karppinen liittyi HIMin rumpaliksi ja äänitti vuonna 1999 yhtyeen Razorblade Romance -albumia. Ville Tuomi liityi Suburban Tribeen vuonna 2000. Muista poiketen Mikael Tanner sen sijaan romahti henkisesti, ja vasta monen vuoden tauon jälkeen hän alkoi soittaa kitaraa Don Huonojen laulaja Kalle Aholan sooloyhtyeessä.

### Comeback-keskustelua (2007–2023)
Helsingin Sanomien Nyt-liitteessä oli 2007 kyselty lukuisilta lopettaneilta suomalaisilta bändeiltä mahdollisesta comebackistä. Kyyrian kohdalla "puhetta on ollut ja asiasta sovitaan varmaan heti kun satutaan kaikki saman pöydän ääreen".
Aihe on esiintynyt melko useasti kyselyissä ja haastatteluissa, ja laulaja Ville Tuomi on myöntänyt, että "puhetta on ollut", mutta myös sen, että kitaristi Tanner on tällä hetkellä eniten "lämmittelyjä vastaan".

Noise.fi julkaisi 1. huhtikuuta 2008 ilmoituksen NoiseFest08 -festarista. Tiedotteen mukaan; "*Kotimaiset alkuperäiskokoonpanojen reunionit tarjoaa legendaarinen, suomalaisen rockin kulmakivi, Sielun Veljet ja kotimaisen alternativemetallin edelläkävijä Kyyria*". Artikkeli oli aprillipila. Sadat kävijät ilmoittivat kiinnostusta vuorokauden sisällä, mikä osoitti Kyyrian olevan edelleen suosittu, vielä kymmenen vuotta hajoamisensa jälkeenkin.

Vuoden 2023 alussa Kyyria ilmoitti tekevänsä paluun alkuperäisellä kokoonpanollaan, esiintymällä seuraavana kesänä mm. Laukaan John Smith Rock Festivalissa. Tiedotteen yhteydessä myös yhtyeen albumit ilmestyivät suoratoistopalveluihin kuunneltavaksi. Myöhemmin Soundiin tehdyssä haastattelussa yhtye kertoi, että jatkoa ei ole luvassa tämän enempää. Kyyria soitti lopullisesti viimeisen keikkansa 19. elokuuta 2023 Helsingin Tavastialla.

## Musiikkityyli
Kyyriassa soittanut Kimmo Aroluoma näki yhtyeen jäsenten tuoneen mukanaan omia musiikillisia vaikutteitaan: Mika Karppinen toi vaikutteita thrash metalista, Ville Tuomi rapista ja hiphopista, Niclas Etelävuori funkista ja Santeri Kallio taas elektronisesta musiikista. Yhtye itse nimesi tyylinsä varsin sarkastisesti milloin "pornometalliksi", milloin "sporttimetalliksi". Mikael Tanner vierasti yhtyeen luokittelua tarkkoihin alalajeihin, ja hän halusi näin ilmentää, ettei yhtye edustanut mitään metallin alalajia. Yhtyeen aikainen, virallinen biografia totesi yhtyeen muusikin olevan "viettelevää, mysteeristä, valoisaa, groovaavaa, tanssittavaa, moshattavaa, kosmista, svengaavaa, atmosfääristä, tummaa, bluesahtavaa, melodista, melankolista, futuristista, industrialia, voimakasta, lämmintä ja likaista." 

Kyyrian varhaisessa musiikissa ruotsalaisten muusikoiden kanssa tehdyllä *Essence of Dust* -demolla oli vaikutteita Candlemass-tyylisestä doom metalista ja Mercyful Faten kaltaisesta progressiivisesta metalista. Mikael Tannerin Suomeen muuton myötä kokoamalla uudella kokoonpanolla äänitettiin vuonna 1992 kaksi demoa, ja ne edustivat myöskin paljolti yhdistelmää doom metalista ja progressiivisesta metallista monimutkaisine sovituksineen. Santeri Kallion liityttyä kosketinsoittajaksi demojen jälkeen yhtye päätti suoraviivaistaa ilmaisuaan, mikä auttaisi sitä menestymään. Vuoden 1992 lopulla julkaistulla yhtyeen nimeä kantaneella EP:llä mukana oli koskettimia ja vanhemmat doom metal -vaikutteet alkoivat jo väistyä.

Debyyttialbumi *Blessed Ravingsilla* musiikissa oli Kyyrian eri jäsenten tuomien vaikutteiden myötä crossover-elementtejä, kokeellisuutta ja groovea. Kimmo Aroluoman mielestä albumi oli "kuin sillisalaatti Mikaelin vanhempia progeraitoja sekä tuorempaa Sanden [Santeri Kallio] kanssa tehtyä syntikavetoista crossover- ja funk-henkistä ilottelua." *Alien*-albumi oli raskaampi, suoraviivaisempi ja siinä oli vähemmän edeltäjänsä kokeellisuutta ja funk-elementtejä. Albumilla ja sitä seuranneella *Inner Wellnessillä* näkyi myös vaikutteita tuolloin nousseesta nu metal -aallosta. Vaikutteista huolimatta *Inner Wellnessille* pyrittiin tuomaan mukaan monipuolisempia sointukulkuja ja melodioita, ja mukana oli myös goottirock-vaikutteita. Albumin ei nähty kuulostavan yhtä metalliselta edeltäjiinsä verrattuna. Mikael Tanner luonnehti albumia "yhtyeen tummimmaksi", Santeri Kallio taas "yleisilmeeltään yhdenmukaisimmaksi ja melodisimmaksi".

## Esiintymiset

Lyhyeksi jääneen elinkaarensa aikana yhtye esiintyi Power Of Rockissa Hämeenlinnassa 1994, Provinssirockissa  ja Sexhibition-erotiikkafestivaaleilla vuonna 1995, Ilosaarirockissa ja Nummirockissa 1997, ensimmäisillä Tuska-festivaaleilla, Ilosaarirockissa ja toistamiseen Nummirockissa vuonna 1998 ja teki näiden esiintymisien lisäksi pari lyhyttä kiertuetta Saksassa ja Suomessa. Seksimessuilla esiintymisen lisäksi yhtye esiintyi 1990-luvulla Jyrkissä kahden seksikkäästi pukeutuneen tanssijatytön kanssa. Yhtye niitti mainetta esiintymisillään varsinkin laulaja Ville Tuomen energisen lavaolemuksen ansiosta.

Kyyrian ensiesiintyminen tapahtui kuitenkin Ruotsissa, Göteborgin kuuluisalla, nyt jo lopettaneella Valvet-klubilla 1990.

## Jäsenet
* Ville Tuomi - Laulu (ex-Suburban Tribe, Leningrad Cowboys) (1994–1998, 2023)
* Mig Masta Tanner (Mikael Tanner) - Kitara (1990–1998, 2023)
* Niclas Etelävuori - Basso (ex-Amorphis, ex-Moonspell, To Separate the Flesh from the Bones, Verenpisara) (1993–1998, 2023)
* Gas Lipstick (Mika Karppinen) - Rummut (ex-Dementia, ex-Gandalf, To Separate the  Flesh from the Bones, Bendover, ex-HIM) (1992–1998, 2023)
* Dick Domestic Blues M.F. (Santeri Kallio) - Koskettimet (Amorphis, Verenpisara) (1992–1998, 2023)
* Kimmo Aroluoma - Basso (Lullacry, Gandalf, Jimsonweed, Blake) (1992–1993)
(Listassa ei ole lueteltu aikaisempia muusikoita Ruotsista ja Suomesta.)

## Julkaisut
### Albumit
* *[[Blessed Ravings]]* (29. tammikuuta 1995, Zen Garden / Spinefarm Records)
* *[[Alien (Kyyrian albumi)|Alien]]* (24. helmikuuta 1997, Gun Records / Spinefarm Records)
* *[[Inner Wellness]]* (1. toukokuuta 1998, BMG / Spinefarm Records)
* *[[Blessed Ravings Remastered]]* (1. joulukuuta 1998, Zen Garden / Spinefarm Records)
* *[[Reporn - Live at Tavastia]]* (2024)

### Singlet ja EP:t
* *[[Kyyria EP]]* (11. huhtikuuta 1993, Omakustanne)
* *[[Only Eyes Behind]]* (19. kesäkuuta 1994, Zen Garden / Spinefarm Records)
* *[[Skinny Rover]]* (9. maaliskuuta 1995, Zen Garden / Spinefarm Records)
* *[[Mind the Light]]* (1. kesäkuuta 1996, Gun Records / Spinefarm Records)
* *[[Jesus Döner]]* (3. heinäkuuta 1998, BMG / Spinefarm Records)

## Kokoelmat
* *Monk Rock : Munkkiniemen nuorisotalon demostudion kokoelmalevy* (1994)
* *Great Unlimited Noises 1997* (1997)
* *Hard Rock Magazine CD Sampler 5* (1997)
* *Dynamit Vol. 5* (1997)
* *G.U.N. - the Videos 1997* (1997)
* *For Public Use Only 5 - Alternative Rock Special* (1997)
* *Metalliliitto 2* (1998)
* *Hard Rock Magazine CD Sampler 22* (1998)
* *Metal Rock Cavalcade* (2001)

## Videot
* *Jesus Döner* (1998)

## Lähteet

## Aiheesta muualla
* Kimmo Aroluoman v. 2023 artikkeli 
* Spinefarmin viralliset kotisivut
* 
* Kyyria Rumbassa 16/98 
* Epävirallinen fanisivusto
* Kyyrian koko tuotanto arvosteluissa 
*